“Los skaliegasontginning”Argieffoto Die Alliansie teen hidrobreking in Suid-Afrika, AfriForum en Treasure the Karoo Action Group (TKAG), het beklemtoon dat skaliegasontginning nie kan voortgaan nie. Dit is in antwoord op ŉ verklaring deur die minister van handel en nywerheid, Rob Davies, dat die regering lisensies vir skaliegasontginning wil uitreik voor volgende jaar se verkiesing. Die Alliansie is diep teleurgestel in die regering en sy houding oor skaliegasontginning. “Eerstens glo ons dat so ŉ besluit ŉ effek sal hê wat lank ná die verkiesing gevoel sal word. Die besluit kan nie eenvoudig voor die verkiesing deurgedruk word nie. Dit sal heeltemal onverantwoordelik wees,” sê Jonathan Deal, voorsitter van TKAG. “Tweedens het minister Susan Shabangu by verskeie geleenthede belowe dat die publiek van hierdie land in ag geneem sal word voordat enige besluit oor skaliegasontginning geneem sal word. Dit het nie gebeur nie, en Suid-Afrika se mense – op alle vlakke – is geregtig daarop om gehoor te word oor ŉ kwessie van hierdie omvang.” “Ons het verneem dat die regering tot dusver grootliks gesteun het op navorsing wat deur die departement van minerale aangevra is – wat na ons mening heeltemal ontoereikend is as ŉ mens die multidissiplinêre aard van mynwese in ag neem.” Die omgewingskwessies, waarvan water net een is, is kompleks en uiteenlopend, en die wette van die land is totaal ontoereikend om ŉ bedryf met so ŉ bedenklike reputasie en die hidrobrekingsproses as sodanig te beheer. “Die regering koop stemme met hierdie besluit, maar dis ŉ leë belofte. Selfs al sou die regering lisensies uitreik, mag ontginning nie regtens voortgaan nie. Ons sal nie toelaat dat ons grondwetlike regte geskend word nie; die Alliansie sal teen die regering appelleer,” sê Julius Kleynhans, hoof van omgewingsake by AfriForum. “AfriForum en TKAG ondersteun ontwikkeling, maar ons kan nie ŉ oorhaastige en ondeurdagte besluit onderskryf wat die vooruitgang van huidige en toekomstige geslagte in die wiele kan ry nie.” “Nuwe navorsing in die VSA dui daarop dat hidrobreking drinkwater besoedel. ŉ Studie wat deur Duke University onderneem is, het 141 drinkwatermonsters dwarsoor ŉ gasryke skaliegebied in noordoos-Pennsylvanië ontleed.” “Hulle het bevind dat metaankonsentrasies 6 keer hoër was, dat etaankonsentrasies 23 keer hoër was en propaan in 10 monsters voorgekom het, en dit alles in drinkwater van huise wat binne ŉ kilometer van die boorgate af was.” Twee vorige studies deur wetenskaplikes by Duke het ŉ direkte skakel tussen metaanbesoedeling in drinkwater en hidrogasontginning in noordoos-Pennsylvanië gekry. “Ons wil nie hê dit moet in Suid-Afrika gebeur nie, veral nie in die sensitiewe Karoo-gebied nie. Suid-Afrika is ŉ land met groot waterskaarste en moet sodanig hanteer word,” het Kleynhans gesê. Hidrobreking het in die VSA gelei tot massiewe gasontginning, maar ander lande, soos Frankryk, het dit verbied omdat dit so ‘n geweldige impak op die omgewing het. “Die gas word ontgin deur die skalierots, wat ryk is aan hidrokoolsuurgas, oop te breek deur water, sand en chemikalië teen hoë druk in diep boorgate in te pomp. Omgewingsgroepe en baie wetenskaplikes glo dat hierdie tegniek die grond verarm, grondwater besoedel en die lug vol gas pomp,” het Kleynhans bygevoeg. Om ŉ lid van AfriForum te word en hierdie saak te ondersteun, SMS “Karoo” na 31336. 50c/SMS.